## Agricultura reclama al Ministeri que tinga en compte els vaixells d’arts menors del Mediterrani en l’assignació de quotes de pesca de la tonyina roja

*** El director general de Pesca lamenta que amb la modificació del Reial decret que regula la pesquera de la tonyina roja en l’Atlàntic oriental i el Mediterrani es deixen fora moltes barques d’esta modalitat
* La proposta del Ministeri admet la captura fortuïta de tonyina per a este tipus de vaixells, juntament amb els de palangre, cércol i arrossegament, “però amb una quota insuficient per a la flota que hi ha”, assenyala Miguel Castell**

La Conselleria d’Agricultura, Aigua, Ramaderia i Pesca reclama al Ministeri d’Agricultura, Pesca i Alimentació que tinga en compte els vaixells de la modalitat d’arts menors del Mediterrani en l’assignació de quotes de pesca de la tonyina roja.

Davant la proposta de criteris i percentatges de repartiment plantejada des del Ministeri, que modificaria el Reial decret 46/2019 que regula la pesquera de la tonyina roja en l’Atlàntic oriental i el Mediterrani, el director general de Pesca, Miguel Castell, assenyala que ara que hi ha més tonyina “és el moment d’obrir la mà amb la flota d’arts menors del Mediterrani i ajudar al fet que estos vaixells no desapareguen”.

“Les arts menors del Mediterrani necessiten protecció, o estan abocades a la seua desaparició. S’hauria d’augmentar la quota destinada a estos vaixells i incloure en la llista tots els vaixells d’este tipus, perquè no està oberta a tots els vaixells”, assenyala el director general.

Cap dels tres escenaris que planteja el Ministeri en la seua proposta de modificació del Reial decret satisfà el sector pesquer. En concret, el Govern planteja incrementar la quota actual un 7 %, un 11 % o un 17 %. “Això és pervers”, apunta Castell, “perquè en els tres casos, la flota d’arts menors del Mediterrani es queda pràcticament com està, o 428 tones, o 509 o 564 aproximadament, la diferència és mínima”.

El director general explica que la proposta admet la captura fortuïta de tonyina roja per als vaixells del cércol, arrossegament de fons, arts menors del Mediterrani i palangre de fons, “però amb una quota insuficient, de només el 3,3 % per a tota la flota que hi ha”.

“Es tracta, per tant, d’un benefici fictici, perquè en realitat no els assigna quota”, afig Castell.

**Una flota de 240 vaixells**

Cal recordar que en la Comunitat Valenciana són 240 els vaixells d’arts menors del Mediterrani, en la seua majoria de la província d’Alacant, “la flota més nombrosa de totes i la pitjor tractada”, subratlla el director general.

“S’ha d’incrementar la quota destinada a la flota d’arts menors (a tota, sense excloure embarcacions), i a la captura accidental al Mediterrani, perquè la que es planteja és totalment insuficient, i s’ha d’incrementar la quota destinada a la pesca marítima d’esbarjo”, conclou Castell.

Fecha: 16/11/2025